«TYeMIR YO‘LLARNI RYeKONSTRUKSIYa QILISh» LOYIHASINI AMALGA OShIRISh ChORA-TADBIRLARI TO‘G‘RISIDA

Temir yo‘l sektorida islohotlarni chuqurlashtirish va temir yo‘llarning eng ustuvor uchastkalarini rekonstruksiya qilish maqsadida, Osiyo taraqqiyot banki bilan hamkorlikni mustahkamlashning muhimligini e’tiborga olib, Vazirlar Mahkamasi qaror qiladi:
 1. Osiyo taraqqiyot banki Direktorlar Kengashi «Temir yo‘llarni rekonstruksiya qilish» loyihasini amalga oshirish uchun O‘zbekiston Respublikasiga o‘zgaruvchan stavka bo‘yicha va qaytarish muddati 25 yil bo‘lgan, shu jumladan, besh yil imtiyozli muddatga 70 mln AQSh dollari miqdorida qarz berilishini ma’qullaganligi ma’lumot uchun qabul qilinsin.
 2. Belgilansinki:
 O‘zbekiston Respublikasi Moliya vazirligi Osiyo taraqqiyot bankining qarzini Qayta kreditlash to‘g‘risidagi bitimga muvofiq va Osiyo taraqqiyot banki bilan «O‘zbekiston temir yo‘llari» davlat-aksiyadorlik kompaniyasi o‘rtasidagi Loyiha bitimi asosida «O‘zbekiston temir yo‘llari» davlat-aksiyadorlik kompaniyasiga qayta kreditlaydi;
 qarz mablag‘lari, ular bo‘yicha foizlar va vositachilik haqi «O‘zbekiston temir yo‘llari» davlat-aksiyadorlik kompaniyasi hisobiga qaytariladi.
 3. Qarzni qaytarish jadvali ilovaga* muvofiq tasdiqlansin.
 4. Quyidagilarga:
 Moliya vaziriga O‘zbekiston Respublikasi Hukumati nomidan Qarz bitimini, shuningdek O‘zbekiston Respublikasi Hukumati bilan «O‘zbekiston temir yo‘llari» davlat-aksiyadorlik kompaniyasi o‘rtasidagi qayta kreditlash to‘g‘risidagi bitimni imzolash;
 «O‘zbekiston temir yo‘llari» davlat-aksiyadorlik kompaniyasi raisiga «O‘zbekiston temir yo‘llari» davlat-aksiyadorlik kompaniyasi bilan Osiyo taraqqiyot banki o‘rtasidagi Loyiha bitimini imzolash vakolati berilsin.
 5. Ko‘rsatib o‘tilgan loyihani samarali amalga oshirish uchun Osiyo taraqqiyot banki ishtirokida «O‘zbekiston temir yo‘llari» davlat-aksiyadorlik kompaniyasi huzurida 6 kishidan iborat (yordamchi xodimlardan tashqari) Loyihani amalga oshirish guruhi tashkil etilsin.
 Loyihani amalga oshirish guruhi xarajatlari va uning faoliyatini mablag‘ bilan ta’minlash loyiha mablag‘lari hisobiga amalga oshiriladi.
 6. Adliya vazirligi O‘zbekiston Respublikasi Hukumati bilan Osiyo taraqqiyot banki o‘rtasidagi Qarz bitimi bo‘yicha yuridik xulosani ikki hafta muddatda ishlab chiqsin va Osiyo taraqqiyot bankiga taqdim etsin.
 7. Ma’lumot uchun qabul qilinsinki, Qarz bitimiga va O‘zbekiston Respublikasining Bojxona kodeksiga muvofiq «O‘zbekiston temir yo‘llari» davlat aksiyadorlik kompaniyasi loyiha mablag‘lari hisobiga sotib olinadigan tovarlar, bajariladigan ishlar yoki ko‘rsatiladigan xizmatlarga boj to‘lovlari to‘lashdan ozod qilinadi (bojxona rasmiylashtiruvi uchun boj yig‘imlaridan tashqari).
 8. O‘zbekiston Respublikasi Tashqi ishlar vazirligi loyihani amalga oshirishda qatnashuvchi xorijiy tashkilotlarning vakillariga «O‘zbekiston temir yo‘llari» davlat aksiyadorlik kompaniyasining buyurtmanomalariga ko‘ra haq undirmasdan vizalar, zarurat bo‘lganda ko‘p martalik vizalar berilishini ta’minlasin.
 9. O‘zbekiston Respublikasi Ichki ishlar vazirligi loyihani ishlab chiqish va amalga oshirishda qatnashayotgan xorijiy mutaxassislarni «O‘zbekiston temir yo‘llari» davlat-aksiyadorlik kompaniyasining buyurtmanomalariga ko‘ra O‘zbekiston Respublikasida yashash joyida ro‘yxatdan o‘tkazganlik va ro‘yxatdan o‘tkazish uzaytirilganligi uchun davlat boji to‘lashdan ozod qilsin.
 10. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosarlari L.A. Axmetov va B.S. Hamidov zimmasiga yuklansin.